Unul dintre militarii germani care au participat la discuția privind războiul din Ucraina a fost interceptat după ce a intrat în conversație folosind o linie nesecurizată, a anunțat marți ministrul german al apărării, care a precizat că sistemul de comunicații al forțelor armate germane nu a fost compromis.
Ministrul Boris Pistorius (foto) a prezentat marți primele concluzii ale investigației privind conversația secretă dintre generalii săi interceptată de Rusia, transmite Reuters.
(Citește și: "Scandalul înregistrărilor Bundeswehr / Marea Britanie are militari la sol în Ucraina. Problemă gravă la Berlin: cum s-au înregistrat discuțiile?")
Oficialul german a mai afirmat că Rusia a interceptat probabil acest apel din întâmplare prin sistemele sale de supraveghere în masă, și nu printr-o rețea de spionaj care să activeze în Germania.
"Motivul pentru care apelul a putut fi interceptat a fost din cauza greșelii operaționale a unui individ", a declarat Boris Pistorius, explicând că militarul în cauză a intrat în apel prin WebEx din Singapore, unde participa la un spectacol aviatic.
Boris Pistorius a precizat că folosirea platformei WebEx pentru apel a fost autorizată și că aceasta este una specializată, cu servere Bundeswehr certificate în Germania.
El a dat asigurări că Germania va lua măsurile tehnice și organizaționale necesare pentru prevenirea unor astfel de incidente pe viitor.
***